Surathai21/ocs-krisdika huggingface dataset:
พระราชบัญญัติครู (ฉบับที่ 2) พ.ศ. 2495
วันที่ประกาศ: 1952-10-14

content: พระราชบัญญัติ ครู (ฉบับที่ ๒) พ.ศ. ๒๔๙๕
content: ภูมิพลอดุลยเดช ป.ร. ให้ไว้ ณ วันที่ ๒๙ กันยายน พ.ศ. ๒๔๙๕ เป็นปีที่ ๗ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรแก้ไขเพิ่มเติมพระราชบัญญัติครู พุทธศักราช ๒๔๘๘ จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของสภาผู้แทนราษฎร ดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัติครู (ฉบับที่ ๒) พ.ศ. ๒๔๙๕”
sectionNo: 2
content: มาตรา ๒ พระราชบัญญัตินี้ให้ใช้บังคับตั้งแต่วันที่ ๒๓ เมษายน พ.ศ. ๒๔๙๖
sectionNo: 3
content: มาตรา ๓ ให้ยกเลิกความในมาตรา ๗ แห่งพระราชบัญญัติครู พุทธศักราช ๒๔๘๘ และให้ใช้ความต่อไปนี้แทน “มาตรา ๗ ให้มีคณะกรรมการอำนวยการของคุรุสภา ประกอบด้วยรัฐมนตรีว่าการกระทรวงศึกษาธิการ เป็นประธาน ปลัดกระทรวงศึกษาธิการเป็นรองประธาน อธิบดีทุกกรมในกระทรวงศึกษาธิการเป็นกรรมการโดยตำแหน่ง
sectionNo: 3
content: และกรรมการอื่นซึ่งที่ประชุมแห่งคุรุสภาได้เลือกตั้งจากสมาชิกคุรุสภา ซึ่งดำรงหรือเคยดำรงตำแหน่งเป็นครูมีเวลารวมกันไม่น้อยกว่าสิบปี กรรมการซึ่งที่ประชุมแห่งคุรุสภาเลือกตั้งนี้ให้มีจำนวนมากกว่ากรรมการโดยตำแหน่งสามคน การเลือกตั้งกรรมการตามความในวรรคแรก ให้ที่ประชุมสมาชิกคุรุสภาของแต่ละจังหวัด
sectionNo: 3
content: เลือกสมาชิกคุรุสภาเป็นผู้แทนทำการเลือกตั้งในที่ประชุมแห่งคุรุสภาที่จัดขึ้นเพื่อการนั้น ผู้แทนนี้ให้มีจำนวนตามอัตราส่วนแห่งสมาชิกคุรุสภาทั้งหมดของแต่ละจังหวัดตามเกณฑ์ในระเบียบที่คุรุสภากำหนด แต่ต้องให้มีผู้แทนไม่น้อยกว่าจังหวัดละสองคน
sectionNo: 3
content: ผู้แทนแต่ละคนมีสิทธิออกเสียงในการลงคะแนนเลือกตั้งได้เพียงหนึ่งเสียงต่อกรรมการหนึ่งคนตามจำนวนกรรมการที่ต้องเลือกตั้งและต้องใช้สิทธินี้ด้วยตนเอง กรรมการซึ่งที่ประชุมแห่งคุรุสภาเลือกตั้งให้อยู่ในตำแหน่งคราวละสี่ปี และอาจได้รับเลือกตั้งใหม่อีกได้
sectionNo: 3
content: ถ้าตำแหน่งว่างลงก่อนถึงคราวออกตามวาระให้ตั้งซ่อมจากผู้ที่ได้คะแนนถัดลงไปตามลำดับ แต่กรรมการซึ่งเข้ามาแทนนั้นให้อยู่ในตำแหน่งได้เพียงเท่ากำหนดเวลาของผู้ซึ่งตนแทน ถ้ากรรมการโดยตำแหน่งเพิ่มขึ้น ต้องตั้งกรรมการเพิ่มขึ้นตามความในวรรคแรก ให้นำความในวรรคสามมาใช้บังคับโดยอนุโลม”
content: ผู้รับสนองพระบรมราชโองการ จอมพล ป. พิบูลสงคราม นายกรัฐมนตรี
พระราชบัญญัตินายตำรวจราชสำนัก พ.ศ. 2495
วันที่ประกาศ: 1952-10-07

content: พระราชบัญญัติ นายตำรวจราชสำนัก พ.ศ. ๒๔๙๕
content: ภูมิพลอดุลยเดช ป.ร. ให้ไว้ ณ วันที่ ๒๕ กันยายน พ.ศ. ๒๔๙๕ เป็นปีที่ ๗ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรมีกฎหมายว่าด้วยนายตำรวจราชสำนัก จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของสภาผู้แทนราษฎร ดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัตินายตำรวจราชสำนัก พ.ศ. ๒๔๙๕”
sectionNo: 2
content: มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้มีนายตำรวจราชสำนักแห่งพระมหากษัตริย์ ทำหน้าที่พิทักษ์รักษาให้ความปลอดภัยในราชสำนัก และปฏิบัติตามพระราชประสงค์ นอกจากหน้าที่อื่นที่มีอยู่แล้วตามกฎหมาย ในการปฏิบัติหน้าที่ตามความในวรรคก่อน นายตำรวจราชสำนักต้องฟังคำสั่งของสมุหราชองครักษ์
sectionNo: 4
content: มาตรา ๔ นายตำรวจราชสำนัก มี ๓ ประเภท (๑) นายตำรวจราชสำนักพิเศษ (๒) นายตำรวจราชสำนักเวร (๓) นายตำรวจราชสำนักประจำ
sectionNo: 5
content: มาตรา ๕ การแต่งตั้งนายตำรวจราชสำนักทุกประเภทให้เป็นไปโดยพระบรมราชโองการ
sectionNo: 6
content: มาตรา ๖ นายตำรวจราชสำนักพิเศษ เป็นตำแหน่งที่พระราชทานเกียรติให้เป็นพิเศษ แต่งตั้งจากนายตำรวจชั้นสัญญาบัตร ทำหน้าที่นายตำรวจราชสำนักบางโอกาส
sectionNo: 7
content: มาตรา ๗ นายตำรวจราชสำนักเวร แต่งตั้งจากนายตำรวจชั้นสัญญาบัตรประจำการ ทำหน้าที่นายตำรวจเวรประจำราชสำนัก และคงรับราชการตามตำแหน่งเดิม
sectionNo: 8
content: มาตรา ๘ นายตำรวจราชสำนักประจำ แต่งตั้งจากนายตำรวจชั้นสัญญาบัตรประจำการ ทำหน้าที่นายตำรวจประจำราชสำนักเป็นประจำ
sectionNo: 9
content: มาตรา ๙ นายตำรวจราชสำนักพิเศษ และนายตำรวจราชสำนักประจำ พ้นจากตำแหน่งโดยพระบรมราชโองการ
sectionNo: 10
content: มาตรา ๑๐ นายตำรวจราชสำนักเวร พ้นจากตำแหน่งเมื่อ (๑) พ้นจากตำแหน่งในกรมตำรวจ หรือ (๒) เป็นนายตำรวจราชสำนักเวรครบ ๓ ปีบริบูรณ์
sectionNo: 11
content: มาตรา ๑๑ นายตำรวจราชสำนักทุกประเภท เมื่อพ้นจากตำแหน่งแล้ว อาจได้รับพระราชทานเข็มอักษรพระปรมาภิไธยย่อ ประกอบด้วยแพรแถบสีตามวันพระราชสมภพในรัชกาลนั้น ๆ เป็นเกียรติยศ
sectionNo: 12
content: มาตรา ๑๒ ให้รัฐมนตรีว่าการกระทรวงมหาดไทย และรัฐมนตรีว่าการกระทรวงกลาโหม รักษาการตามพระราชบัญญัตินี้
content: ผู้รับสนองพระบรมราชโองการจอมพล ป. พิบูลสงครามนายกรัฐมนตรี